เตรียมโอนเงินเยียวยาผู้ประกันตน ม. 33 ม.39 ม.40 รอบ 2 เริ่ม 20 กันยายนเป็นต้นไป
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยความคืบหน้าโอนเงินเยียวยารอบ 2 ว่า จากที่คณะรัฐมนตรีได้อนุมัติจ่ายเยียวยาให้กับนายจ้างและผู้ประกันตน มาตรา 33 รวมทั้งผู้ประกันตนมาตรา 39 และมาตรา 40 เพิ่มเติมรายละ 1 เดือน รวมเป็น 2 เดือน เฉพาะในพื้นที่ 13 จังหวัดสีแดงเข้มที่ประกาศล็อกดาวน์ 2 เดือน ( ก.ค.-ส.ค. 64 ) ได้แก่ กรุงเทพมหานคร นครปฐม นนทบุรี ปทุมธานี สมุทรปราการ สมุทรสาคร ปัตตานี ยะลา นราธิวาส สงขลา ชลบุรี ฉะเชิงเทราและพระนครศรีอยุธยา ซึ่งคาดว่าจะได้รับเงินโอนจากกระทรวงการคลังในวันที่ 15-16 กันยายนนี้ และจะเริ่มทำการโอนเงินเยียวยาตั้งแต่วันที่ 20 กันยายนเป็นต้นไป โดยจะทยอยโอนในทุกมาตราให้แล้วเสร็จภายในเดือนกันยายนนี้ รัฐมนตรีว่าการกระทรวงแรงงาน ยังกล่าวถึงภาพรวมการโอนเงินเยียวยารอบที่ 1 ว่า สำนักงานประกันสังคมได้โอนเงินเยียวยาให้กับผู้มีสิทธิ์ประมาณ 10 ล้านคน โดยโอนเงินถึงมือผู้มีสิทธิ์ได้สำเร็จแล้วร้อยละ 98 ส่วนที่โอนไม่สำเร็จเนื่องจากผู้มีสิทธิ์ยังไม่ผูกบัญชีพร้อมเพย์กับเลขบัตรประชาชน ซึ่งกลุ่มที่ยังไม่ได้รับเงินหากดำเนินการปรับปรุงแก้ไขแล้ว สำนักงานประกันสังคมจะโอนเงินรอบเก็บตกในทุกวันพฤหัสบดีและวันศุกร์ของทุกสัปดาห์